РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

10 Број:06-2/327-12

20. децембар 2012. године

Б е о г р а д

З А П И С Н И К

са Шесте седнице Одбора за дијаспору и Србе у региону

У четвртак, 13. децембра 2012. године, у просторијама Дома Народне скупштине, у сали 3. са почетком у 11,00 часова, одржана је Шеста седница Одбора за дијаспору и Србе у региону.

Седници Одбора присуствовало је једанаест народних посланика, чланова и заменика чланова Одбора: Александар Чотрић, председник; Небојша Берић,заменик члана, проф др Марко Атлагић, члан; Александра Ђуровић, члан; Миодраг Линта, члан; Миодраг Стојковић, члан; Саша Дујовић, заменик члана, Милан Лапчевић, члан; Милорад Стошић, члан; Јелена Травар Миљевић, члан и Невена Стојановић, члан.

Оправдано одсутни : Душица Николић, члан; др Јанко Веселиновић, члан; Ивица Тончев, члан; др Дијана Вукомановић члан и Петар Петковић, члан.

Седници нису присуствовали: Сања Чековић, члан и Сања Јефић Бранковић, члан.

Седници су присуствовали представници Епархије темишварске Српске православне цркве: Милорад Илић и Тима Лацковић и испред Канцеларије за сарадњу са дијаспором и Србима у региону, саветник директора Канцеларије, Растко Јанковић.

Седницом је председавао председник Одбора за дијаспору и Србе у региону Александар Чотрић, који је на почетку седнице констатовао кворум и на његов предлог једногласно је усвојен следећи:

**Д н е в н и р е д**

- Усвајање записника са пете седнице Одбора за дијаспору и Србе у региону

1. **Информација представника Епархије темишварске Српске православне цркве о њиховом захтеву за враћање одузете имовине на територији Румуније;**

**2.Разно**

Председник Одбора, Александар Чотрић је на почетку поздравио присутне и поводом прве тачке дневног реда дао реч представницма Епархије темишварске СПЦ. Г-дин Тима Лацковић је у уводном излагању изнео појединости везане за проблем дугогодишњег покушаја повраћаја имовине „Макрин дом“ задужбинске зграде Српске православне црквене општине Темишвар-Град, приликом чега је члановима Одбора подељено на упознавање штампано обраћање из канцеларије Епархије темишварске, а које у опису садржи: апел, меморандум, фотографије, беседу и контакте. Тима Лацковић је у обраћању изнео неколико ствари везаних за „Макрин дом“, задужбину хуманитарног карактера од чијих прихода се читав век обезбеђивала материјална потпора стотинама сиротих лица, сиромашних ђака и студената, осиромашених породица и свих људи у невољи. Нагласио је да је још 1992. године покренута парница за враћање ове некрeтнине, која је насилно одузета СПЦ од стране румунске комунистичке државе 1968. године, као и да након двадесет година, када је парница стигла до Врховног касационог суда у Букурешту, бива враћена на разматрање и претрес пред Окружним жупанијским судом у Темишвару и чека се ново рочиште. Значај враћања „Макриног дома“, СПЦ, тј. Епархији Темишварској, по речима Лацковића је у томе што би се иста ставила на располагање Српској гимназији „Доситеј Обрадовић“ и Српским забавиштима у Темишвару и свим студентима и људима у невољи. У даљем обраћању, Лацковић је нагласио да они не траже никакву материјалну помоћ од Матице, већ институционалну, кроз утицај сходно надлежностима. Подразумевајући искључивање мешања у судски поступак, замолио је за помоћ да правда и истина око „Макриног дома“ буду што пре реализовани.

У разговор су се укључили: Милорад Стошић, члан; Миодраг Стојковић, члан; Миодраг Линта, члан; Саша Дујовић, заменик члана; Проф. др Марко Атлагић, члан и Јелена Травар Миљевић, члан , првенствено постављајући питање како представници Епархије темишварске виде механизме помоћи Србије у решавању овог проблема, као и улогу Одбора за дијаспору и Србе у региону у решавању овог проблема. Такође је било питања да ли су се обраћали међународним судовима, првенствено суду у Стразбуру, као и да ли су се обраћали министру правосуђа Румуније и око улоге Међувладине мешовите комисије Републике Србије и Румуније за националне мањине.

Тима Лацковић и Милорад Илић су одговарајући на постављана питања чланова и заменика чланова Одбора изразили захвалност за подршку коју је Одбор дао, тиме што су примљени и могли да изнесу свој проблем пред члановима Одбора, и што им је омогућено да након овог сусрета имају сусрет са саветником за спољне послове у кабинету премијера Србије, након чега ће предати материјал у кабинет председника Србије и отићи у посету Канцеларији за сарадњу са дијаспором и Србима у региону. Што се тиче питања око обраћања међународним судовима, одговор је био негативан, с обзиром да нису била искоришћена сва правна средства у држави Румунији, као и да су у обраћању министру правосуђа Румуније добили позитивне најаве.

Председник Одбора, Александар Чотрић је у вези Међувладине мешовите комисије Републике Србије и Румуније за националне мањине издвојио и прочитао део Записника са Друге седнице ове комисије, односно тачку 7. која се односи на повраћај имовине, а у којој стоји следеће: „Комисија је констатовала да је поступак решавања питања у вези са повраћајем имовине, која је у прошлости припадала двема мањинама, спор. У том смислу, Комисија је указала да је већи део ове имовине у лошем стању. Румунска страна је предложила српској страни да предузме мере за санацију бивше имовине румунске заједнице у Републици Србији и да их стави на располагање румунуској заједници. Српска страна је предочила да је то законски немогуће док се имовина не врати ранијим власницима. Комисија је констатовала да је у Републици Србији и у Румунији у току поступак за појашњење правног статуса појединих некретнина. Комисија је, између осталог, указала на поступак који је у току пред судом Тамиш у вези са повраћајем „Макриног дома“ и на покренуте иницијативе у погледу решавања правног статуса Фондације „Димитрије Баланеску“ из Беле Цркве, својине банке „Лућафарул“ из Вршца или каштела „Мочони“ у Влајковцу.“

Растко Јанковић, саветник директора Канцеларије за сарадњу са дијаспором и Србима у региону изразио је подршку Канцеларије за решавање проблема у вези са враћањем одузете имовине СПЦ у Темишвару.

Полазећи од чињенице добросуседских односа Србије и Румуније, а у циљу бржег решавања проблема којег је изнео представник Епархије темишварске СПЦ, Одбор је једногласно закључио да ће по овом питању упутити званичан допис релеватним државним институцијама у Србији које могу да помогну у решавању овог проблема.

Под тачком разно се нико није јавио за реч.

Записник са пете седнице Одбора је једногласно усвојен.

Седница је завршена у 12,00 часова.

СЕКРЕТАР ПРЕДСЕДНИК

-------------------------------------- ----------------------------------

Весна Матић Вукашиновић Александар Чотрић